70 éves érettségi találkozó a váci Piarista Gimnáziumban

2019. június 1-jén tartották a 70 éve érettségizett piarista diákok érettségi találkozójukat, amelyet Dr. Géczy Pál szervezett nagy lelkesedéssel. Ma már csak 9 tagja él az osztálynak, közülük 3-an sajnos nem tudtak eljönni erre az ünnepi alkalomra. Valamennyien közel 90 évesek, de legalább 88 évesek. Pontosan azért nem lehet megmondani az évek számát, mert a háború sokféle módon cifrázta az akkori családok életét.

Éppen ezért érdekes történte van ennek az osztálynak. A háborús években kezdték meg a tanulmányaikat a piaristáknál. Volt aki kredenciális diákként bennlakott a rendházban, segített a házimunkákban – cserében kosztot-kvártélyt kapott. Az első lányok is ebben az osztályban tűntek fel, mert a háború után nem lehetett Budapestre könnyen bejutni, és így a lányos szülők kérték gyermekük felvételét az iskolába az akkori igazgatótól, Szita Imrétől. Nem könnyen engedte meg, külön rendszabályok vonatkoztak a lányokra: csak a tanár megérkezése után mehettek be az osztályterembe, az első padban ültek, a szüneteket is külön helyen kellett tölteniük. (Mégis lett házasság egykori diákok között.) Az utolsó évet már nem piarista osztályként végezték, hanem államosított iskola diákjaiként, mégis piarista diákoknak tartják magukat – 70 év után is. Elevenen él az osztálytársak között az az esemény, amikor az államosított iskola igazgatója (aki korábban a piarista iskola francia tanára volt) arra próbálta rákényszeríteni a diákokat, hogy menjenek a püspökség elé tiltakozni Mindszenty bíboros és az egyházi iskolák ellen. Akkor az osztály zsidó származású tagja határozottan kiállt a véleménye mellett: ő nem megy, ő csak jókat kapott a piaristáktól.

A találkozó programjáról:

A piarista rendház kápolnájában volt a szentmise, amelyen megemlékeztek a találkozósok elhunyt tanáraikról, köztük osztályfőnökeikről: Dr. Gajtkó István és Bán Márton piarista atyákról. Az ünnepi szentmisét az osztály tiszteletbeli osztályfőnöke, Futó Béla mutatta be. A szentbeszédben Dr. Mandula József atya szólt az osztálytársakhoz: a feltámadt Jézusra, a feltámadásra irányította a találkozósok figyelmét. Lendületes és hiteles beszédében kitért arra is, hogy most nagy feladat előtt állnak, készület az evilági búcsúra, és a mennyi Atyával való találkozásra.

A szentmise után az iskola könyvtárában került sor a névre szóló rubin Matura Emléklapok kiosztására. Az emléklapot a Piarista Diákszövetség adja, aláírja a piarista tartományfőnök Szilvásy László és az iskola igazgatója Kalász Ákos.

Az emléklapot a diákszövetség nevében Balázs Sándor a váci tagozat elnöke és Futó Béla osztályfőnök adták át.

Az oklevelek átvétele után egy nagyon kedves hangulatú, közvetlen ebédre került sor, ahol az iskolai évek számtalan eseményét felidézték a jelenlevők. Nagyon örültek egymásnak!

Végezetül álljon itt a találkozón megjelentek névsora: Battha Miklós, Botond László, Erdei Klára (Chikán Béláné), dr. Géczy Pál, dr. Mandula József, dr Sasvári István. Akik nem tudtak eljönni: Gahlen Olga (Havassy Lászlóné), Hártó János, dr. Vánkos László.

Jó egészséget kívánunk a hűséges piarista diákoknak!

-fb